સુરભિ (ટીવી શ્રેણી)

સુરભિ વર્ષ ૧૯૯૦થી ૨૦૦૧ દરમ્યાન પ્રસારિત થયેલી એક ટીવી ધારાવાહિક શ્રેણી હતી જેનું સંચાલન રેણુકા શહાણે અને સિદ્ધાર્થ કાક કરતાં હતાં.આ શ્રેણીએ ૧૯૯૧માં એક વર્ષ માટે વિરામ લીધો હતો. તેનું પ્રસારણ શરુઆતના વર્ષોમાં રાષ્ટ્રીય ચેનલ દૂરદર્શન પરથી થતું હતું અને પાછળથી તે સ્ટાર પ્લસના રવિવારના સવારના કાર્યક્રમોનો ભાગ બની હતી.. સુભાષ કાકની જ મુંબઈ સ્થિત કંપની સિનેમા વિઝન ઇન્ડિયાએ ભારતિય સંસ્કૃતિની વિષયવસ્તુ આધારિત સુરભિનું નિર્માણ કર્યું હતું. આ ધારાવાહિક ભારતની સૌથી લાંબી સાંસ્કૃતિઅ ટીવી શ્રેણી હતી અને તેને ભારતીય ટીવી જગતના ઇતિહાસમાં સૌથી વધુ દર્શકોના પ્રતિભાવ મેળવવા બદલ લિમ્કા બુક ઓફ રેકોર્ડ્સમાં સ્થાન મળેલું છે.

ઇતિહાસ
સુરભિનું ટાઇટલ મ્યુઝિક શાસ્ત્રીય વાયોલિનવાદક એલ. સુબ્રમણ્યમે તૈયાર કર્યું હતું. અમૂલ ડેરીએ લાંબા અરસા સુધી આ શ્રેણી પ્રાયોજીત કરી હતી અને તે દરમ્યાન તે 'અમુલ સુરભિ' તરીકે પ્રસારિત થતી હતી.

તેની લોકપ્રિયતા પાછળનું એક મોટું કારણ તેના દરેક હપ્તાના અંતે આવતો પ્રતિયોગિતાપ્રશ્ન હતો, જેનો ઉત્તર દર્શકો આપી શકતા હતા. નેવુંના દશકની શરુઆતમાં આ શ્રેણી આવતી હતી એટલે એ સમયે ભારતમાં હજુ મોબાઇલ ફોનો અને ઇન્ટરનેટની સુવિધા આવી ન હતી; અને માટે દર્શકોએ પ્રતિયોગિતામાં ભાગ લેવા માટે તેમનો ઉત્તર ભારતિય ટપાલ સેવાના ૧૫ પૈસાના પોસ્ટકાર્ડ પર લખી ને મોકલવાનો રહેતો હતો. લિમ્કા બુક ઓફ રેકોર્ડ્સમાં નોંધાયા મુજબ એક સમયે એક જ અઠવાડિયામાં ૧૪ લાખ પત્રો આ પ્રતિયોગિતાના ભાગ રુપે મળ્યા હતા, જે ભારતીય ટીવી ઈતિહાસમાં વ્યવસ્થિત રીતે નોંધાયેલા આંકડાઓની ગણતરીમાં અદ્વિતિય છે. આ ઘટનાના પગલે જ ટપાલ ખાતાએ 'પ્રતિયોગિતા પોસ્ટકાર્ડ' નામ અંતર્ગત પોસ્ટકાર્ડોની એક આખી અલગ શ્રેણીની શરુઆત કરવાની ફરજ પડી હતી, જેની કિંમત ૨ (બે) રુપિયા હતી અને આવી કોઈ પણ પ્રતિયોગિતાઓ માટે એનો ઉપયોગ આવશ્યક બનાવવામાં આવ્યો હતો.

૧૯૯૦ના દશક દરમ્યાન સુરભિ ટીવી જગતમાં એક સિમાચિહ્ન/માનદંડ સમાન બની ચૂકી હતી. તે "ભારતીય સંસ્કૃતિના તમામ પાસાઓને દર્શાવતી હોય તેવી શ્રેષ્ઠ ટીવી શ્રેણીઓમાં મોખરાની" ગણવામાં આવે છે. આ શ્રેણીની લોકપ્રિયતાના પગલે સિદ્ધાર્થ કાકે 'ફોર્ડ ફાઉન્ડેશન'ની સહાયથી 'સુરભિ ફાઉન્ડેશન' નામની સંસ્થાની સ્થાપના કરી અને સાંસ્કૃતિક કલાવારસાના સંવર્ધનની પરિયોજના હાથ પર લીધી હતી.

સંદર્ભો

ઇતર વાંચન
 સુરભિ કે સૌ સવાલ લે. સિદ્ધાર્થ કાક. રુપા એન્ડ કં. ૨૦૦૫. .

બાહ્ય કડીઓ

 યુટ્યુબ પર સુરભિનું ટાઇટલ મ્યુઝિક

શ્રેણી:ધારાવાહિક